S'issa f'pajjiżna ġew reġistrati 52 każ tal-varjant tar-Renju Unit u każ wieħed tal-varjant tal-Afrika t'Isfel Waqt il-bulettin mediku ta' kull Ġimgħa, is-Supretendent tas-Saħħa Pubblika Charmaine Gauci spjegat li l-andament tat-tilqim pajjiżna jinsab fuq quddiem. Hija spjegat li l-poċess għaddej tajjeb fil-gruppi kollha, anke dawk l-aktar vulnerabbli. Hija fakkret li dawn huma grupp kbir u b'hekk għamlitha ċara li għad baqa' persuni li fil-jiem li ġejjin se jkunu qegħdin jirċievu l-appuntament. Rigward l-Għawdxin li rċevew appuntament biex jiġu jitlaqqmu hawn Malta, Gauci appellatilhom biex jinjoraw dak l-appuntament għaliex se jkunu qegħdin jirċievu appuntament ieħor biex ikunu jistgħu jitlaqqmu fil-kumdità ta' Għawdex. Protezzjoni għal tfal taħt is-16-il sena li huma vulnerabbli Biex jipproteġu tfal vulnerabbli taħt is-16-il sena, l-awtoritajiet se jkunu qegħdin ilaqqmu l-ġenituri tagħhom. Hija qalet li dan se jkun qiegħed isir minħabba li t-tilqim li għandna sa issa jistgħu jitlaqqmu bih biss persuni 'l fuq minn 16-il sena. 16-il persuna fl-ITU 10 persuni fl-IDU 54 persuna fi swali oħra fl-Isptar Mater Dei 1o persuni fl-Isptar Boffa 13-il persuna fl-Isptar San Tumas Ħames persuni f'Karen Grech 23 persuna fl-Isptar tas-Sammaritan it-Tajjeb 11-il persuna f'Monte Carmeli Seba' persuni fl-Isptar Ġenerali ta' Għawdex. Medja ta' 152 każ ġdid fl-aħħar ġimgħa Il-medja ta' każi ġodda reġistrati f'dawn l-aħħar sebat ijiem kien ta' 152 każ. Hija qalet li peak tal-moving average tal-każi fl-aħħar ġimgħat intlaħaq fi żmien il-festi u li issa dawn in-numri qegħdin ivarjaw. Rigward is-sitwazzjoni fid-djar tal-anzjani, Gauci qalet li diġà qegħdin naraw impatt pożittiv minħabba li dawn ingħataw prijorità fil-proċess tat-tilqim. Dwar il-clusters is-Supretendent tas-Saħħa Pubblika qalet li għadu jkollna tixrid tal-virus bejn persuni li jirrisjedu fl-istess residenzi, każi minn tlaqqigħ soċjali u minn fuq postijiet tax-xogħol. Hija fakkret fil-mezzi ta' mitigazzjoni fuq il-postijiet tax-xogħol anke fost dawk li jkunu diġà tlaqqmu bil-vaċċin. 99 każ attiv f'Għawdex Skont l-istatistika ppubblikata fil-bulettin mediku, il-każi attivi f'pajjiżna huma maqsumin b'99 pazjent f'Għawdex u 2,330 pazjent f'Malta. 52 każ tal-varjant tar-Renju Unit, każ tal-varjant tal-Afrika t'Isfel Rigward l-ittestjar, Gauci qalet li l-awtoritajiet tawh importanza sa mill-bidu nett tal-pandemija biex il-każi jinqabdu mill-bidu. Sa issa ġew irreġistrati total ta' 52 każi tal-varjant tar-Renju Unit. Rigward il-varjant tal-Afrika t'Isfel sa issa kellna każ wieħed biss.